text: কুমিল্লা সীমান্তে দুই বিএসএফ সদস্য জনতার হাতে পাকড়াও || শেষের পাতা || জনকন্ঠ
  কুমিল্লা সীমান্তে দুই বিএসএফ সদস্য জনতার হাতে পাকড়াও
  নিজস্ব সংবাদদাতা, কুমিল্লা, ১৮ আগস্ট ॥ কুমিল্লা সীমান্তে মোস্তফা কামাল নামে এক ব্যবসায়ীকে ধাওয়া করে ভারতীয় সীমান্তরক্ষী বাহিনী বিএসএফ আন্তর্জাতিক সীমারেখা অতিক্রম করে বাংলাদেশের অভ্যন্তরে ঢুকে পড়ে। এসময় বিএসএফ মোস্তফা কামালকে ধরে রাইফেলের বাট দিয়ে মাথায় আঘাত করলে জনতা উত্তেজিত হয়ে ঘেরাও করে দুই বিএসএফ সদস্যকে আটক করে। পরে তাদেরকে স্থানীয় বৌয়ারা বাজার বিজিবি ক্যাম্পে হস্তান্তর করা হয়। জেলার সদর দক্ষিণ উপজেলার ভারত সীমান্তবর্তী বলেরডেবা (শুভানগর) এলাকায় মঙ্গলবার সকাল ৮টার দিকে এ ঘটনা ঘটে।
  জানা গেছে, জেলার সদর দক্ষিণ উপজেলার গলিয়ারা ইউনিয়নের ভারত সীমান্তবর্তী বলেরডেবা এলাকা দিয়ে মঙ্গলবার সকাল ৮টার দিকে বিএসএফ'র একটি দল মোস্তফা কামাল নামের এক ব্যবসায়ীকে ধাওয়া করে একপর্যায়ে বাংলাদেশের আধা-কিলোমিটার অভ্যন্তরে অস্ত্রসহ ঢুকে পড়ে এবং বলেরডেবা গ্রামের মোস্তফা কামালকে আটক করে রাইফেলের বাট দিয়ে পিটিয়ে আহত করে। এ সময় স্থানীয় লোকজন এগিয়ে আসলে বিএসএফ সদস্যরা ৫-৬ রাউন্ড ফাঁকা গুলি ছুঁড়ে পিছু হটতে থাকলে উত্তেজিত জনতা অস্ত্রসহ মুকেশ কুমার ও রবিউল ইসলাম নামের দুই বিএসএফ সদস্যকে আটক করে। পরে স্থানীয়রা তাদেরকে বৌয়ারা বাজার বিজিবি ক্যাম্পে হস্তান্তর করে। বিজিবি'র কুমিল্লার ভারপ্রাপ্ত সেক্টর কমান্ডার লে. কর্নেল মোঃ নজরুল ইসলাম জানান, বিবির বাজার সীমান্তের কটকবাজার এলাকায় বাংলাদেশ-ভারতের ব্যাটালিয়ন কমান্ডার পর্যায়ে পতাকা বৈঠকের মাধ্যমে অবৈধ অনুপ্রবেশের কড়া প্রতিবাদসহ ভবিষ্যতে বিএসএফকে এ বিষয়ে আরও সতর্ক হওয়ার পরামর্শ দিয়ে বিএসএফর ওই দুই সদস্যকে তাদের কর্মকর্তাদের কাছে রাত সাড়ে ৮টায় হস্তান্তর করা হয়েছে।